ഐന്സ്റ്റൈന്റെ കൈയെഴുത്തുപ്രതി ലേലത്തിന് മോഹവില 26 കോടി വിഖ്യാത ഭൗതികശാസ്ത്രജ്ഞന് ആല്ബേര്ട്ട് ഐന്സ്റ്റൈന് നടത്തിയ കണക്കുകൂട്ടലുകളുടെ കൈയെഴുത്തുപ്രതി ലേലത്തിന് വെക്കുന്നു. ആപേക്ഷികസിദ്ധാന്തം രചിക്കാന് ബുധന്റെ ഭ്രമണപഥത്തിലുണ്ടാകുന്ന വ്യതിചലനത്തെക്കുറിച്ച് വിശദീകരിക്കാന് ശ്രമിക്കുന്ന എഴുത്തുകുത്തുകളാണിത്. 1913 ജൂണിനും 1914നും ഇടയില് സ്വിസ് എന്ജിനിയര് മൈക്കല് ബെസോയുമായി ചേര്ന്ന് ഐന്സ്റ്റൈന് തയ്യാറാക്കിയ രേഖ ആപേക്ഷികസിദ്ധാന്തത്തില് ഏറ്റവും നിര്ണായകമെന്നു കരുതുന്നവയാണ്. 54 പേജുകളുള്ള കൈയെഴുത്തുപ്രതിയില് 26 പേജ് ഐന്സ്റ്റൈനും 25 എണ്ണം ബെസോയും എഴുതിയവയാണ്. മൂന്നുപേജുകള് ഇരുവരും ചേര്ന്നെഴുതിയതും. സമവാക്യങ്ങളും കണക്കുകൂട്ടലുകളുമാണ് ഇതിലുള്ളത്. വെട്ടുംതിരുത്തുമുണ്ട്. ഐന്സ്റ്റൈന്ന്റെ ഇതുവരെ ലേലത്തില്വെച്ച കൈയെഴുത്തുപ്രതികളില് ഏറ്റവും മൂല്യമുള്ളതാണിത്. നവംബര് 23ന് പാരീസില് ഓഗട്ട്സ് കമ്ബനിയാണിത് ലേലത്തിനു വെക്കുന്നത്. ഏകദേശം 26 കോടി ലഭിക്കുമെന്നാണ് കരുതുന്നത്.